|  |
| --- |
| Grb-Srbija_2008  **РЕПУБЛИКА СРБИЈА**  **Рашки управни округ**  **САВЕТ ОКРУГА**  **Број:** 000533055 2025 41119 000 000 060 103  **Датум:21.02.2025. године**  **К Р А Љ Е В О** |
|
| З А П И С Н И К |

Сачињен на првој седници Савета Рашког управног округа која је одржана 21.02.2025. године у Краљеву у Сали за састанке начелника Рашког управног округа.

Почетак седнице у 12.00 сати.

Седници присуствује министaр у Министарству државне управе и локалне самоуправе Јелена Жарић Ковачевић са помоћницом Иваном Јаначковић.

Присутни чланови Савета: Стефан Аџић - начелник РУО, др Предраг Терзић - градоначелник Града Краљево, Дарко Милићевић – председник Општине Рашка, Бобан Ђуровић – председник Општине Врњачка Бања, по овлашћењу градоначелника Града Нови Пазар, Салбин Каришик – помоћник градоначелника и по овлашћењу председнице Општине Тутин, Милхад Хот – председник Скупштине Општине Тутин.

Записник води Милоје Кундовић, секретар Савета.

Седници присуствују и представници локалних медија.

Предложени дневни ред:

1. Сарадња Рашког управног округа и Јединица локалне самоуправе са подручја РУО, са Министарством државне управе и локалне самоуправе, приоритетни пројекти за 2025. годину, проблеми у раду и начин превазилажења.
2. Разно.

Стефан Аџић, поздравља министарку Јелену Жарић Ковачевић са сарадницом као и остале присутне на седници и изражава захвалност на одзиву. Упознаје чланове Савета са предложеним дневним редом. Није било примедби нити нових предлога у вези предложеног дневног реда, те је исти једногласно усвојен.

I.

Стефан Аџић – у уводном излагању износи неке основне статистичке податке о Рашком управном округу. Истиче да је сарадња округа са јединицама локалних самоуправа са овог подручја традиционално добра.

Наводи да је при овом управном округу девет министарстава организовало своје послове и да тренутно послове инспекцијског надзора у свим тим организационим јединицама минаистарстава, обавља 84 инспектора. Наводи да су поједини профили инспектора веома дефицитарни, као што су санитарна инспекција и туристичка инспекција. Такође, истиче да је сарадња са организационим јединицама министарстава које су организоване при овом управном округу веома добра, да се редовно одржавају састанци колегијума као и посебни састанци са појединим инспекторима када се за то укаже потреба. Техничка опремљеност свих организационих јединица као и Стручне службе је на добром нивоу. У Стручној служби тренутно има запослених 4 државна службеника и 5 намештеника, а у току ове године ће се расписати јавни конкурс за пријем у радни однос 3 државна службеника (шеф Одсека општих послова, радно место за опште-правне послове и радно место за канцеларијске послове). Напомиње да је у току 2024. године у Рашком управном округу вршена контрола пословања у 2023. години од стране Државне ревизијске институције као и од стране Групе за интерну ревизију МДУЛС. Такође, истиче веома добру сарадњу са ресорним министсрством (МДУЛС), које је увек спремно да помогне у решавању проблема који се јаве у раду.

Јелена Жарић Ковачевић – истиче да она као министар у МДУЛС води кампању обиласка управних округа од самог постављења на ту функцију и да је до сада обишла девет управних округа са својим сарадницима а приликом обиласка управних округа обилазе се и поједине Јединице локалне самоуправе. Циљ је да се на лицу места, непосредно упозна са проблемима које људи имају и да министарство помогне у њиховом превазилажењу. Приликом обиласка управних округа идентификовани су проблеми који су заједнички за све управе округе али и проблеми који имају своје специфичности од округа до округа. Министарство државне управе и локалне самоуправе а и она лично су отворени за сарадњу са свим управним окрузима као и јединицама локалне самоуправе, као и да пруже помоћ у сваком погледу. Позива присутне чланове Савета да у име својих јединица локалне самоуправе изнесу приоритетне пројекте, чија реализација је предвиђена у наредном периоду као и предлоге како министарство да помогне реализацију тих пројеката.

Др Предраг Терзић – истиче да је Рашки управни округ један од територијално највећих округа у Србији и да покрива подручје два града и три општине. На овом подручју функционише велики број државних органа. Наводи да Град Краљево има највећу територију у Србији и да је због тога веома тешко и скупо организовати обављање комуналних делатности на том подручју (локални превоз, водоснабдевање, изношење смећа и сл.). По том питању постоји веома успешна сарадња са суседним ЈЛС. Због тога сматра да би у оваквим случајевима држава требало да издвоји више средстава и да критеријум за одређивање трансферних средстава не би требало да буде само број становника већ величина територије. Наводи најважније инфраструктурне пројекте који ће се реализовати у наредном периоду: до краја текуће године у плану је завршетак Моравског коридора на деоници Адрани-Прељина и Врњачка Бања-Врба, након тога у следећој години се завршава и преостала деоница Врба-Адрани чиме ће читав Моравски коридор бити у функцији. Наводи активности на пројекту брзе саобраћајнице Краљево-Рашка-Нови Пазар, који је веома значајан за ово подручје. У току је израда пројектно-техничке документације за овај пројекат. Наводи да су уз велику помоћ државе и Председника Републике Србије у Краљеву изграђене две фабрике: „Леони“ и „Еуротај Србија“, које тренутно запошљавају око 8000 радника, чиме је на минимум сведена незапосленост на подручју Града Краљево. Наводи значај Аеродрома „Морава“ који је већ дуже времена у функцији и доприноси убрзаном развоју читавог региона. Сматра да на Аеродрому „Морава“ поред постојећих редовних линија треба увести редовну линију до Беча, за коју постоји велико интересовање грађана и која би по његовом мишљењу била економски исплатива. На самом аеродрому је планирано проширење полетно слетне-стазе што ће допринети да аеродром може примити веће летилице него што је то сада случај. Истиче да ће Град Краљево код Министсрства државне управе и локалне самоуправе, ове године конкурисати за средства санације Објекта „Добре Воде“ на Гочу који ради у склопу Дечијег одмаралишта. Цене за смештај деце са подручја Краљева, у овом објекту, су веома приступачне јер знатан део цене субвенционише град те због тога није у могућности да уложи у санацију објекта. Предрачунска вредност за овај посао је између 15.000.000 и 20.000.000 динара, моли министарство за помоћ.

Стефан Аџић – се надовезује и поставља питање да ли је могуће да министарка интервенише код Министарства за бригу о селу, у смислу да се Граду Краљево додели један мини-бус који би се користио за превоз школске деце на релацији Студеница Рудно.

Министарка је поводом овог питања упутила Град Краљево да се јави на конкурс а она ће поводом тога контактирати министра Кркобабића.

Дарко Милићевић – наводи да Рашка као локална самоуправа за сада функционише стабилно. Повремено се јављају проблеми у финансирању али се то превазилази. Приходи којима се пуни буџет су дуги низ година непроменљиви (40% са подручја Копаоника) и како је тренутно мањи обим изградње на Копаонику то се по том основу и смањују приходи буџета. Општина конкурише за средства где год се за то укаже могућност. И ове године ће конкурисати на Конкурсу који расписује МДУЛС а за финансирање пројекта енергетске ефикасности (замена столарије) у једној школи а вредност пројекта је 6.500.000 динара. Општина је планирала да изврши реконструкцију Старог моста преко реке Ибар у Рашки, међутим нису успели да обезбеде средства за тај посао јер је предрачунска вредност око 20.000.000 динара без ПДВ-а. Моли министарство да у том делу помогне. Што се тиче пружања здравствених услуга грађанима, то добро функционише а у томе се поред града Краљева ослањају и на град Нови Пазар због његове близине са Рашком. Што се тиче функционисања Градске управе недостаје им један комунални и један грађевински инспектор а проблем је недостатак заинтересованих кадрова за те послове.

Салбин Каришик – наводи да је министарка Јелена Жарић Ковачевић прошле недеље била у радној посети Граду Нови Пазар и да је тада од стране градског руководства, детаљно упозната са проблемима који тиште Нови Пазар те моли за помоћ у решавању изнетих проблема. Сматра да нема потребе да на овом састанку понавља оно са чиме је министарка већ упозната.

Бобан Ђуровић – истиче веома добру сарадњу са Рашким управним округом и наводи да Општина Врњачка Бања има сличне проблеме као и остале ЈЛС са овог подручја, посебно се то односи на мали износ трансферних средстава из републичког буџета. Што се тиче пројеката који су у току у Општини Врњачка Бања износи да је о томе непосредно упознао министарку на састанку приликом њене данашње посете Врњачкој Бањи.

Милхад Хот – истиче веома добру дугогодишњу сарадњу Општине Тутин са Рашким управним округом по свим питањима. Општина Тутин има тенденцију раста броја становника те се тиме повећавају и потребе за повећањем средстава за обављањем комуналних делатности на подручју општине. Територија општине је веома велика са око 200 км неасфалтираних локалних и некатегорисаних путева за чије одржавање је потребно издвојити значајна средства, нарочито у зинском периоду. Сви органи Општине Тутин за сада добро и ефикасно функционишу а уведене су и мере штедње буџетских средстава. Општини доста помажу грађани из дијаспоре, али је неопходна и већа помоћ државе. За Општину Тутин од изузетног значаја ће бити реализација пројекта ауто- пута који ће се градити преко Пештерске висоравни према граници са Црном Гором. Посебно, као приоритетан, наводи пројекат довршетка изградње административно-пословне зграде која се у Тутину гради за потребе органа Општине Тутин а и републичких органа који су организовани за подручје Општине Тутин. Нова зграда градске управе се гради на месту старе која је предходно порушена и од тада Општина Тутин месечно плаћа око 10.000 евра за закуп пословног простора у коме су смештени органи општине. Нови објекат је велелепан, површине је око 3000м2 и изграђен је на 9 нивоа, а тренутно се ради на уређењу ентеријера. План је да се што пре заврше 4 нивоа у које би се уселили запослени и тако би се избегло даље плаћање закупнине, међутим они без помоћи државе то не могу да исфинансирају. Припремиће конкретан захтев приликом посете министарке Општини Тутин, која се планира (предрачунска вредност за овај посао је око 137.000.000 динара укупно). Такође имају проблема приликом организовања локалног линијског превоза. Тренутно то раде у партнерском односу са приватним сектором, међутим поједине линије су нерентабилне и за њих нема интересовања. Моли министарство за 2-3 комби возила која би се набавила за ту сврху. Истиче проблем у финансирању превоза запослених у просвети за њихов долазак и одлазак на посао јер нису у моућности да редовно измирују обавезе по том основу. Пројекат Градске дворане (Спортска хала), који је започет још 2003. године још није завршен, међутм то сада није на листи приоритета.

Седница је завршена у 13.30 сати.

После седнице учесници су дали изјаву за медије.

ЗАПИСНИК САЧИНИО,

Милоје Кундовић

ПРЕДСЕДНИК САВЕТА

РАШКОГ УПРАВНОГ ОКРУГА

Стефан Аџић